《阻风登燕子矶》
清代·罗志让

大风掣水水尽飞，阳侯出波阻我归。况复远山衔落日，轻舟急我燕子矶。

燕子矶前一片石，危亭下瞰江水白。神禹万古开洪荒，蛟龙千里藏窟宅。

指点京口列三山，兀然可望不可攀。平沙直与青冥接，远树但在微茫间。

我今攀萝恣吟望，匹练襟天使心壮。回思局促坐篷窗，敢向风姨拜佳贶。

作者简介：罗志让，字耦廉，丹徒人。候选知县。有《亿堂诗钞》。